
Enantioszelektív Roche észter előállítás Ródium-katalizált aszimmetrikus hidrogénezéssel

     A Roche észter (3-hidroxi-2-metil-propánsav-metilészter) számos biológiailag aktív vegyület szintézisének építőköve.1 Az enantiomerikusan tiszta forma egyik egyszerű és gazdaságos előállítási módja a 2-(hidroximetil)-2-propénsav-metilészter aszimmetrikus hidrogénezése. A kutatás témája a folyamat tökéletesítése. Katalizátorként a kutatócsoportunkban korábban kifejlesztett királis foszfán-foszforamidit ligandummal módosított ródium komplexet alkalmaztam, amely rendszer más prokirális tesztszubsztrátumokra szelektívnek bizonyult.2 Célom minél nagyobb enantiomerikus hozam (ee) és aktivitás elérése volt. Az ideális reakciókörülmények megállapítására a prekurzor komplex, az oldószer, a hőmérséklet és a nyomás hatását vizsgáltam. Szakirodalmi viszonylatban kiemelkedő 98,6 % ee-t értem el etanol oldószerben, 20 bar nyomáson és szobahőmérsékleten.
    A későbbiekben a reakciókörülmények további optimalizálását és több, a ligandum sztérikus és elektronikus tulajdonságait befolyásoló különböző szubsztituensekkel módosított foszfán-foszforamidit analóg tesztelését tervezem. A katalizátorrendszer heterogenizált változatát az H-CubeTM folyamatos átáramlásos hidrogénező reaktorban is tervezem kipróbálni.
1 Y. Shin, J.-H. Fournier, Y. Fukui, A. Brückner, D. Curran Angew. Chem. Int. Ed. 2004, 35, 4634.
2 (a) Sz. Balogh, G. Farkas, J. Madarász, Á. Szöllősy, J. Kovács, F. Darvas, L. Ürge, J. Bakos Green Chem. 2012, 14, 1146. (b) Sz. Balogh, G. Farkas, Á. Szöllősy, F. Darvas, L. Ürge, J. Bakos Tetrahedron: Asymmetry 2013, 24, 66.



